CELEX: 32020D1698
Language: lt
Date: 1602460800000
Title: Tarybos sprendimas (ES) 2020/1698 2020 m. spalio 12 d. dėl pozicijos, kurios Europos Sąjungos vardu turi būti laikomasi Jungtinių Amerikos Valstijų ir Europos bendrijos susitarimu dėl bendradarbiavimo civilinės aviacijos saugos reglamentavimo srityje įsteigtoje Dvišalėje priežiūros valdyboje, dėl Sprendimo Nr. 0011, kuriuo priimamas Susitarimo 4 priedas

2020 11 13   
               
               
                  LT
               
               
                  Europos Sąjungos oficialusis leidinys
               
               
                  L 381/20
               
            
         TARYBOS SPRENDIMAS (ES) 2020/1698
         2020 m. spalio 12 d.
         dėl pozicijos, kurios Europos Sąjungos vardu turi būti laikomasi Jungtinių Amerikos Valstijų ir Europos bendrijos susitarimu dėl bendradarbiavimo civilinės aviacijos saugos reglamentavimo srityje įsteigtoje Dvišalėje priežiūros valdyboje, dėl Sprendimo Nr. 0011, kuriuo priimamas Susitarimo 4 priedas
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Jungtinių Amerikos Valstijų ir Europos bendrijos susitarimas dėl bendradarbiavimo civilinės aviacijos saugos reglamentavimo srityje (toliau – Susitarimas) (1) Sąjungos vardu buvo patvirtintas Tarybos sprendimu 2011/719/ES (2) ir įsigaliojo 2011 m. gegužės 1 d.;
                  
               
                     (2)
                  
                  
                     vienas iš pagrindinių Susitarimo tikslų – pagerinti ilgalaikius Europos ir Jungtinių Valstijų bendradarbiavimo santykius, siekiant užtikrinti aukštą civilinės aviacijos saugos lygį pasaulyje ir kuo labiau sumažinti aviacijos sektoriui ir operatoriams dėl besidubliuojančios teisės aktais nustatytos kontrolės tenkančią ekonominę naštą;
                  
               
                     (3)
                  
                  
                     Susitarimo 1 pakeitimu (3) išplečiama Susitarimo 2 straipsnio B dalies taikymo sritis, siekiant įtraukti, inter alia, personalo licencijavimą ir mokymą, ir jis Tarybos sprendimu (ES) 2018/61 (4) laikinai taikomas nuo 2017 m. gruodžio 13 d.;
                  
               
                     (4)
                  
                  
                     Susitarimo 5 straipsnyje su pakeitimais numatyta į Susitarimo taikymo sritį patenkančiais klausimais parengti naujus Susitarimo priedus;
                  
               
                     (5)
                  
                  
                     abu techniniai atstovai, kaip nustatyta Susitarimo 1 straipsnio F dalyje, t. y. Europos Sąjungai (ES) atstovaujanti Europos Sąjungos aviacijos saugos agentūra (EASA) ir Jungtinėms Amerikos Valstijoms (JAV) atstovaujanti Federalinė aviacijos administracija (FAA), Dvišalei priežiūros valdybai pasiūlė priimti sprendimą, kad būtų parengtas Susitarimo naujas 4 priedas, kuriame aptariamas abipusis išvadų dėl imituojamo skrydžio treniruoklių (FSTD) atitikties reikalavimams ir dokumentų pripažinimas;
                  
               
                     (6)
                  
                  
                     parengus naująjį priedą sumažės abiejų techninių atstovų išlaidos, taip pat ir sektoriaus atstovų (FSTD operatorių) išlaidos, be to, oro vežėjai turės daugiau galimybių naudotis FSTD savo pilotų reikmėms;
                  
               
                     (7)
                  
                  
                     Susitarimo 19 straipsnio C dalyje nustatyta, kad naujai parengti priedai įsigalioja po to, kai pagal 3 straipsnį įsteigta Dvišalė priežiūros valdyba priima sprendimą;
                  
               
                     (8)
                  
                  
                     tikslinga nustatyti poziciją, kurios Sąjungos vardu turi būti laikomasi Dvišalėje priežiūros valdyboje pagal Sprendimo 2011/719/ES 4 straipsnio 3 dalį dėl Dvišalės priežiūros valdybos sprendimo Nr. 0011, kuriuo pagal Susitarimo 3 straipsnio C dalies 7 punktą ir 19 straipsnio C dalį, priimamas 4 priedas dėl imituojamo skrydžio treniruoklių;
                  
               
                     (9)
                  
                  
                     todėl Sąjungos pozicija Dvišalėje priežiūros valdyboje turėtų būti grindžiama Dvišalės priežiūros valdybos sprendimo Nr. 0011 projektu ir bendra deklaracija,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Europos Sąjunga turi laikytis Dvišalėje priežiūros valdyboje pagal Jungtinių Amerikos Valstijų ir Europos bendrijos susitarimo dėl bendradarbiavimo civilinės aviacijos saugos reglamentavimo srityje (toliau – Susitarimas) 3 ir 19 straipsnius, dėl Dvišalės priežiūros valdybos sprendimo, kuriuo priimamas Susitarimo 4 priedas, pasirašymo, grindžiama Dvišalės priežiūros valdybos sprendimo Nr. 0011 projektu ir bendros deklaracijos pasirašymu. (5)
            
         
         
            2 straipsnis
            Priimtas Dvišalės priežiūros valdybos sprendimas paskelbiamas Europos Sąjungos oficialiajame leidinyje.
            
         
         
            3 straipsnis
            Šis sprendimas įsigalioja jo priėmimo dieną..
         
         
            Priimta Liuksemburge 2020 m. spalio 12 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  OL L 291, 2011 11 9, p. 3.
         
            (2)  2011 m. kovo 7 d. Tarybos sprendimas 2011/719/ES dėl Jungtinių Amerikos Valstijų ir Europos bendrijos susitarimo dėl bendradarbiavimo civilinės aviacijos saugos reglamentavimo srityje sudarymo (OL L 291, 2011 11 9, p. 1).
         
            (3)  OL L 11, 2018 1 16, p. 3.
         
            (4)  2017 m. kovo 21 d. Tarybos sprendimas (ES) 2018/61 dėl Jungtinių Amerikos Valstijų ir Europos bendrijos susitarimo dėl bendradarbiavimo civilinės aviacijos saugos reglamentavimo srityje pakeitimo pasirašymo Europos Sąjungos vardu ir laikino taikymo (OL L 11, 2018 1 16, p. 1).
         
            (5)  Žr. dokumentą ST 11009/19 portale http://register.consilium.europa.eu.